b'\n_START_ARTICLE_\nSieros r\xc5\xabg\xc5\xa1tis\n_START_SECTION_\nKoncentruota sieros r\xc5\xabg\xc5\xa1tis\n_START_PARAGRAPH_\nSugeria i\xc5\xa1 oro vandens garus. Ji yra stiprus oksidatorius: \xc5\xa1ildoma reaguoja su beveik visais metalais (i\xc5\xa1skyrus Au, Pt ir kitus). Reaguoja su vandeniu, ir susidaro hidratai. I\xc5\xa1 organini\xc5\xb3 med\xc5\xbeiag\xc5\xb3 atima vandenil\xc4\xaf ir deguon\xc4\xaf vandens pavidalu, jas suanglina.\n_START_SECTION_\nGavimas\n_START_PARAGRAPH_\nSieros r\xc5\xabg\xc5\xa1tis susidaro reaguojant sieros (VI) oksidui su vandeniu. Sieros r\xc5\xabg\xc5\xa1t\xc4\xaf galima gaminti i\xc5\xa1 sieros ir jos jungini\xc5\xb3. _NEWLINE_Gamybos technologijos principai yra bendri ir yra taikomi gaminant daugel\xc4\xaf chemini\xc5\xb3 med\xc5\xbeiag\xc5\xb3. Sieros r\xc5\xabg\xc5\xa1ties gamyklose naudojamos \xc4\xafvairios \xc5\xbealiavos, da\xc5\xbeniausiai gaunamos netoliese. Jos naudojamos kompleksi\xc5\xa1kai. Pvz., sieros (IV) oksidas, susidarantis apdorojant spalvot\xc5\xb3j\xc5\xb3 metal\xc5\xb3 sulfidines r\xc5\xabdas, arba vandenilio sulfidas, i\xc5\xa1siskiriantis koksuojant akmens anglis bei perdirbant gamtines dujas. Taip kombinuojamos \xc4\xafvairios chemin\xc4\x97s technologijos. Daugelyje gamykl\xc5\xb3 sieros (IV) oksidas gaunamas deginant pirit\xc4\x85. Pirito degimo reakcija egzotermin\xc4\x97, jai vykstant, temperat\xc5\xabra b\xc5\xabna didesn\xc4\x97 u\xc5\xbe optimali\xc4\x85, t. y. 800 C. \xc5\xa0ilumos perteklius paimamas ir panaudojamas kitur, pvz., vandens garams gauti. B\xc5\xabtina valyti  sieros (IV) oksid\xc4\x85, nes jame esan\xc4\x8dios priemai\xc5\xa1os nuodija katalizatori\xc5\xb3, t. y. \xc5\xa1is praranda savo katalizines savybes. Priemai\xc5\xa1os pa\xc5\xa1alinamos oksid\xc4\x85 perleid\xc5\xbeiant per special\xc5\xb3 agregat\xc4\x85 (ciklon\xc4\x85), sudaryt\xc4\x85 i\xc5\xa1 dviej\xc5\xb3 vienas \xc4\xaf kit\xc4\x85 \xc4\xafmontuot\xc5\xb3 cilindr\xc5\xb3._NEWLINE_Sieros r\xc5\xabg\xc5\xa1ties gamybos procesas nepertraukiamas: pirito deginimas krosnyje, sieros (IV) oksido ir oro valymas, j\xc5\xb3 s\xc4\x85veika kontaktiniame aparate, sieros (IV) oksido reakcija absorbcijos bok\xc5\xa1te. _NEWLINE_Alchemikams sieros r\xc5\xabg\xc5\xa1t\xc4\xaf pavyko gauti X am\xc5\xbeiuje, kaitinant kai kuriuos sulfatus. XV am\xc5\xbeiuje alchemikai i\xc5\xa1moko gauti sieros r\xc5\xabg\xc5\xa1t\xc4\xaf degindami sieros ir salietros mi\xc5\xa1in\xc4\xaf._NEWLINE_Sieros r\xc5\xabg\xc5\xa1t\xc4\xaf Lietuvoje i\xc5\xa1 elementin\xc4\x97s sieros gamina akcin\xc4\x97 bendrov\xc4\x97 \xe2\x80\x9eLifosa", \xc4\xafsik\xc5\xabrusi K\xc4\x97dainiuose.\n_START_SECTION_\nApsauga\n_START_PARAGRAPH_\nSieros r\xc5\xabg\xc5\xa1ties gamyklose nuolat tikrinama duj\xc5\xb3 koncentracija ore. Apsinuodyti galima, kai ore sieros (IV) oksido SO\xe2\x82\x82 koncentracija siekia 0,06 mg/l. Vandenilio sulfido koncentracija turi b\xc5\xabti ne didesn\xc4\x97 kaip 10 mg/m\xc2\xb3. Gamyklos patalpose darbininkai turi dujokaukes. Apsinuodij\xc4\x99s dujomis i\xc5\xa1ne\xc5\xa1amas \xc4\xaf gryn\xc4\x85 or\xc4\x85 arba jam duodama kv\xc4\x97puoti prisodrinti deguonies oro ir gerti geriamosios sodos (natrio hidrokarbonato) atskiesto tirpalo. Ant odos patekusi\xc4\x85 sieros r\xc5\xabg\xc5\xa1t\xc4\xaf reikia greitai nuplauti vandeniu. Po to apiplauti 5 procent\xc5\xb3 sodos tirpalu ir patepti vazelinu.\n_START_SECTION_\nPanaudojimas\n_START_PARAGRAPH_\nKadangi gerai sugeria dr\xc4\x97gm\xc4\x99, turi oksidacini\xc5\xb3 savybi\xc5\xb3, yra nelaki, pla\xc4\x8diai naudojama \xc5\xabkyje. Sieros r\xc5\xabg\xc5\xa1tis naudojama spalvot\xc5\xb3j\xc5\xb3 ret\xc5\xb3j\xc5\xb3 metal\xc5\xb3, vaist\xc5\xb3, da\xc5\xbe\xc5\xb3, neorganini\xc5\xb3 r\xc5\xabg\xc5\xa1\xc4\x8di\xc5\xb3, sintetini\xc5\xb3 pluo\xc5\xa1t\xc5\xb3 gamyboje, maisto, tr\xc4\x85\xc5\xa1\xc5\xb3 pramon\xc4\x97je, juod\xc5\xb3j\xc5\xb3 metal\xc5\xb3 \xc4\x97sdinimui. _NEWLINE_Sieros r\xc5\xabg\xc5\xa1tis sudaro 2 r\xc5\xab\xc5\xa1i\xc5\xb3 druskas - normali\xc4\x85sias (pvz., natrio sulfatas) ir r\xc5\xabg\xc5\xa1\xc4\x8di\xc4\x85sias (pvz., natrio hidrosulfatas). Sieros r\xc5\xabg\xc5\xa1ties druskos pla\xc4\x8diai naudojamos (medicinoje, veterinarijoje, \xc5\xbeem\xc4\x97s \xc5\xabkyje, gamyboje).'